Augstākā Rada

**Ukrainas Augstākā Rada** () ir Ukrainas parlaments. Augstākajā Radā tiek ievēlēti 450 deputāti, tās darbu vada tās priekšsēdētājs. Sēdes notiek Augstākās Radas ēkā, kas atrodas Ukrainas galvaspilsētā Kijivā.

Kopš 2021. gada 8. oktobra Augstākās Radas priekšsēdētājs ir Ruslans Stefančuks. Radā vairākums šobrīd ir partijai "Tautas kalps" (*Слуга народу*, 228 deputātu no 450).

Augstākajai Radai ir arī savs oficiālais TV kanāls *[[RADA (televīzijas kanāls)|RADA]]*, kurš ir pieejams arī Latvijas bezmaksas apraidē.

## Vēsture
### Ukrainas Centrālā Rada
thumb|left|Centrālās Radas ēka Kijivā 20. gadsimta sākumā (pašlaik ēkā atrodas Kijivas Skolotāju nams)
Ukrainas Augstākās Radas pirmā vēsturiskā priekštece bija Ukrainas Tautas Republikas Centrālā Rada, kas tika izveidota 1917. gada 17. martā. Tā uzsāka Ukrainas valstiskuma attīstību, izdodot Universālus. Nozīmīgākais bija Ceturtais Universāls, kas tika pieņemts 1918. gada 22. janvārī un kurā par vienu no svarīgākajiem uzdevumiem tika pasludināta Ukrainas Konstitūcijas izveide. Centrālās Radas pēdējā sēdē 1918. gada 29. aprīlī tika pieņemts Ukrainas Tautas Republikas Konstitūcijas projekts — "Ukrainas Tautas Republikas valsts iekārtas, tiesību un brīvību statūti".

Par Ukrainas Augstākās Radas otro vēsturisko priekšteci var uzskatīt Visukrainas zemturu kongresu, kurā piedalījās 8000 delegātu, kas notika Kijivā 1918. gada 29. aprīlī un kurā par Ukrainas hetmani tika pasludināts Pavlo Skoropadskis. Tajā pašā dienā tika izsludināti "Likumi par Ukrainas pagaidu valsts iekārtu", kuriem bija jākalpo par valsts konstitūciju līdz Sojma (likumdevēja) sasaukšanai.

### Ukrainas PSR Augstākā Padome
[thumb|Ukrainas PSR Augstākās Padomes ēka (pašlaik [Augstākās Radas ēka) 1952. gadā. Uz ēkas fasādes attēloti Ukrainas PSR ģerbonis, Ļeņins un Staļins.]]
Ukrainas Augstākās Radas tiešā konstitucionālā priekštece ir Ukrainas PSR Augstākā Padome. Pirmā Ukrainas PSR Augstākā Padome tika sasaukta 1938. gadā. Tā aizstāja Visukrainas Centrālo izpildkomiteju, kas bija augstākā Padomju Ukrainas likumdevēja institūcija kopš 1917. gada un bija Ukrainas Centrālās Radas galvenā oponente 1917.—1921. gada ukraiņu—padomju karā.

Ukrainas PSR Augstāko Padomi ievēlēja republikas pastāvīgie iedzīvotāji, vispārējās un tiešās vēlēšanās. Tomēr faktiski vēlēšanu norisi stingri kontrolēja Ukrainas Komunistiskā partija (UKP). Visā tās pastāvēšanas laikā Augstākā Padome tika sasaukta 12 reizes. Deputātu skaits bija 650, un pēc 1989. gada tas tika samazināts līdz 450. Pilnvaru termiņš bija 4 gadi. Lielākā daļa parlamenta locekļu bija UKP biedri.

Pēdējās Ukrainas PSR Augstākās Padomes vēlēšanas Padomju Savienības pastāvēšanas laikā notika 1990. gadā. Pēc Ukrainas Neatkarības proklamēšanas akta pieņemšanas 1991. gada 24. augustā Ukrainas PSR Augstākā Padome kļuva par Ukrainas Augstāko Radu.

1991. gada 4. septembrī, pēc trim balsojumiem un Leonīda Kravčuka draudiem atkāpties no Augstākās Radas priekšsēdētāja amata, ja jautājums netiks atrisināts, virs parlamenta ēkas līdzās Ukrainas PSR karogam svinīgi tika pacelts Ukrainas zili dzeltenais karogs.

### Pēc neatkarības iegūšanas
Saskaņā ar Ukrainas Konstitūciju, vienīgais likumdošanas orgāns Ukrainā ir Augstākā Rada — pārstāvniecības institūcija, kuras deputātus ievēl iedzīvotāji, pamatojoties uz vispārējām, vienlīdzīgām un tiešām vēlēšanu tiesībām, aizklāti balsojot. Augstākā Rada ir pilnvarota izskatīt un risināt jebkurus jautājumus, kas nav valsts izpildvaras vai tiesu iestāžu kompetencē. Tie, kas nav izpildvaras vai tiesu iestāžu kompetencē, tiek atrisināti tikai un vienīgi Visukrainas referendumā. Referenduma izsludināšanas, sagatavošanas, rīkošanas un tā rezultātu noteikšanas procedūru paredz Ukrainas 1991. gada 3. jūlija likums "Par Visukrainas un vietējiem referendumiem".

Augstākā Rada sastāv no 450 tautas deputātiem, kuru juridisko statusu nosaka likums "Par Ukrainas tautas deputāta statusu".

Ukrainas Augstākās Radas darba kārtību nosaka tās nolikums, ko Augstākā Rada pieņēma 1994. gada 27. jūlijā.

2022. gada 24. februārī sākās Krievijas pilna mēroga iebrukums Ukrainā, pēc kura steidzami sanāca Augstākā Rada, juridiski ieviešot Ukrainā kara stāvokli.

## Atsauces

## Ārējās saites